Փիթ Սխրեյվերս

**Փիթեր (Փիթ) Սխրեյվերս** (; ), հոլանդացի ֆուտբոլիստ և մարզիչ:

## Կենսագրություն
### Ակումբային կարիերա
Փիթ Սխրեյվերսը իր ֆուտբոլային կարիերան սկսել է «Ռուկ» պատանեկան ակումբում, այնուհետև տեղափոխվել է Սուստ քաղաք, որտեղ 15 տարեկանից սկսել է հանդես գալ «Սեկ» ակումբում։ Այնուհետև տեղափոխվել է Ամերսֆորտ քաղաքից ՀՎԿ ակումբի երիտասարդական կազմ։ Երեք մրցաշրջան անց Փիթը ստորագրեց իր առաջին պրոֆեսիոնալ պայմանագիրը Ամստերդամի ԴՎՍ ակումբի հետ: ԴՎՍ-ում Սխրեյվերսը հանդես է եկել երկու մրցաշրջան, այնուհետև տեղափոխվել է «Տվենտե»: «Տվենտում» Փիթը միանգամից դարձավ ակումբի հիմնական դարպասապահը։ Յոթ մրցաշրջանների ընթացքում Սխրեյվերսը «Տվենտեի» կազմում Նիդերլանդների առաջնություններում անցկացրել է 195 հանդիպում, իսկ եվրագավաթներում՝ 23 հանդիպում:

1974 թվականին Փիթը տեղափոխվեց Ամստերդամի «Այաքս», ակումբը արժանի փոխարինող էր փնտրում իր դարպասապահ Հեյնց Ստեյին։ Սխրեյվերսի դեբյուտը տեղի է ունեցել 1974 թվականի սեպտեմբերի 1-ին «Էքսելսիորի» դեմ խաղում։ «Այաքսի» կազմում իր առաջին մրցաշրջանում Փիթը Նիդերլանդների 1975/76 առաջնությունում բաց է թողել 29 գնդակ: Այդ ժամանակ Փիթը կշռում էր մոտ հարյուր կիլոգրամ, ուստի երկրպագուները նրան անվանում էին «Արջ Դե Մերայի հետ», և շատ հարձակվողներ վախենում էին պայքարել Փիթի հետ բարձր գնդակների համար՝ վախենալով բախման ժամանակ վնասվածք ստանալ:

9 մրցաշրջանների ընթացքում Սխրեյվերսը եղել է «Այաքսի» հիմնական դարպասապահը, այդ ընթացքում Փիթը Նիդերլանդների առաջնությունում «Այաքսի» կազմում անցկացրել է 277 հանդիպում, իսկ բոլոր մրցաշարերում՝ 356: «Այաքսի» կազմում հինգ անգամ դարձել է Նիդերլանդների չեմպիոն՝ 1976/77, 1978/79, 1979/80, 1981/82 և 1982/83 մրցաշրջաններում, ինչպես նաև երկու անգամ դարձել է Նիդերլանդների գավաթակիր՝ 1979 և 1983 թվականներին:  «Այաքսի» կազմում իր վերջին հանդիպումն Փիթն անցկացրել է 1983 թվականի մայիսի 14-ին «Ֆորտունայի» դեմ։ Հեռանալով «Այաքսից»՝ Սխրեյվերսը տեղափոխվեց «Զվոլե» ակումբ, որտեղ երկու մրցաշրջան անց՝ 1985 թվականին, ավարտեց խաղային կարիերան 39 տարեկանում։ Իր կարիերայի ընթացքում Փիթը տարբեր մրցաշարերում անցկացրել է ավելի քան 600 հանդիպում։

### Կարիերան հավաքականում
Նիդերլանդների ազգային հավաքականում Սխրեյվերսը նորամուտը նշել է 1971 թվականի դեկտեմբերի 1-ին՝ Շոտլանդիայի հավաքականի դեմ խաղում, որն ավարտվել Է Նիդերլանդների հաղթանակով՝ 2:1 հաշվով: 1974 թվականին Փիթը հավաքականի կազմում մասնակցել է 1974 թվականի աշխարհի առաջնությանը, որը տեղի է ունեցել Գերմանիայում։ Մրցաշարում Փիթը ոչ մի հանդիպում չի անցկացրել, քանի որ եղել է միայն պահեստային դարպասապահ, իսկ Նիդերլանդների առաջին դարպասապահն այդ պահին եղել է Յան Յոնգբլուդը: Չնայած դրան, Սխրեյվերսը դարձավ աշխարհի առաջնության արծաթե մեդալակիր, նրա հավաքականը եզրափակչում 2:1 հաշվով զիջեց միայն մրցաշարի տանտերերին Գերմանիայի հավաքականին:

Երկու տարի անց՝ 1976 թվականին, Փիթը հավաքականի հետ մեկնել է 1976 թվականի Եվրոպայի առաջնություն, որը տեղի է ունեցել Հարավսլավիայում։ Առաջնությունը սկսվում էր կիսաեզրափակչի փուլից, որում հոլանդացիները հանդիպեցին Չեխոսլովակիայի հավաքականի հետ, Փիթը դուրս եկավ առաջին րոպեներից, իսկ նրա հավաքականը հիմնական ժամանակի ավարտին Չեխոսլովակիայի ֆուտբոլիստների հետ խաղում էր ոչ-ոքի՝ 1:1, բայց լրացուցիչ խաղակեսերում Փիթը երկու գնդակ բաց թողեց 114-րդ և 119-րդ րոպեներին: Կիսաեզրափակչում 3:1 հաշվով պարտվելով՝ Սխրեյվերսը և նրա հավաքականը երրորդ տեղի համար խաղում 3:2 հաշվով պարտության մատնեցին մրցաշարի տանտերերի՝ Հարավսլավիայի հավաքականին:

1978 թվականին Փիթը նշանակվեց որպես ազգային հավաքականի անվերապահ հիմնական դարպասապահ, որը պետք է մասնակցեր 1978 թվականի աշխարհի առաջնությանը, որի անցկացման վայրը Արգենտինան էր: Սխրեյվերսը մրցաշարը սկսել է որպես հիմնական դարպասապահ, սակայն նախնական փուլի վերջին տուրում շոտլանդացիներից բաց է թողել 3 գոլ, իսկ «նարնջագույնները» պարտվել են 2:3 հաշվով՝ հաջորդ փուլ դուրս գալով միայն գնդակների տարբերությամբ: Սխրեյվերսը և նրա հավաքականը հիանալի մեկնարկեցին կիսաեզրափակիչ խմբային մրցաշարը՝ Ավստրիայի հավաքականի նկատմամբ տարած հաղթանակով՝ 5:1 հաշվով, իսկ հետո ոչ-ոքի՝ 2:2 խաղաց Գերմանիայի հավաքականի հետ: Խմբային մրցաշարի երրորդ խաղում, որը տեղի ունեցավ 1978 թվականի հունիսի 21-ին, հոլանդացիները պետք է հանդիպեին Իտալիայի հավաքականի հետ։ Սխրեյվերսը գոլ բաց թողեց հանդիպման 19-րդ րոպեին, գնդակը սեփական դարպասը գրավեց Նիդերլանդների պաշտպան Էռնի Բրանդտսը, սակայն 7 րոպե անց Փիթը վնասվածքի պատճառով ստիպված եղավ հեռանալ խաղադաշտից, նրա փոխարեն դարպասը պահեց Յան Յոնգբլուդը: Հանդիպումն ավարտվել Է Նիդերլանդների հաղթանակով՝ 2:1 հաշվով, սակայն այս խաղից հետո Փիթը չի կարողացել շարունակել մասնակցությունը մրցաշարին, որտեղ իր հավաքականը հասել է եզրափակիչ, սակայն 1:3 հաշվով պարտվել է Արգենտինայի հավաքականին:

1980 թվականի Եվրոպայի առաջնությունում Փիթը նաև ազգային հավաքականի հիմնական դարպասապահն էր: Հունաստանի հավաքականի դեմ խմբային մրցաշարի առաջին խաղում Փիթը խաղադաշտից հեռացել է արդեն 15-րդ րոպեին՝ ստանալով աննշան վնասվածք, սակայն նրա հավաքականը կարողացել է հաղթել Հունաստանին 11 մետրանոցից խփած գնդակի շնորհիվ, որը 65-րդ րոպեին խփել է Կես Կիստը: Սխրեյվերսը կարողացել է մասնակցել խմբում մնացած երկու հանդիպումներին, նախ Գերմանիայի հավաքականի դեմ, որն ավարտվել է գերմանացիների հաղթանակով՝ 3:2 հաշվով, ապա նաև Չեխոսլովակիայի հավաքականի դեմ խաղում, որն ավարտվել է ոչ-ոքի՝ 1:1 հաշվով: Խմբից Նիդերլանդները չկարողացան դուրս գալ՝ գրավելով երրորդ տեղը։

Ընդհանուր առմամբ, Հոլանդիայի հավաքականի կազմում Փիթը անցկացրել է 46 հանդիպում: Հավաքականում իր վերջին խաղը Փիթն անցկացրել է 1984 թվականի մարտի 14-ին Դանիայի հավաքականի դեմ խաղում, որն ավարտվել է հոլանդացիների վստահ հաղթանակով՝ 6:0 հաշվով:

**Ընդհանուր՝ 46 խաղ / 36 բաց թողած գոլ՝ 27 հաղթանակ, 10 ոչ-ոքի, 9 պարտություն:**

### Մարզչական կարիերա
Խաղային կարիերան ավարտելուց հետո Սխրեյվերսը դարձավ մարզիչ։ Փիթի առաջին ակումբը «Աբկաուդե» սիրողական ակումբն էր, որտեղ Սխրեյվերսը չորս տարի գլխավոր մարզիչ էր: Այնուհետև Փիթը դարձավ գլխավոր մարզչի օգնական «Զվոլե» ակումբում, որտեղ Փիթը ավարտել էր կարիերան որպես խաղացող։ Ավելի ուշ Սխրեյվերսը գլխավորեց «Վագենինգենը»։ Երկու տարի շարունակ Փիթը Հոլանդիայի առաջնությունում «Վագենինգենին» տանում էր առաջնության մրցաշարային աղյուսակի 12-րդ, ապա 10-րդ հորիզոնական: «Վագենինգենից» հեռանալուց հետո Փիթը երկու տարվա ընթացքում հասցրել է աշխատել որպես դարպասապահների մարզիչ «Տվենտում», «Ուտրեխտում» և «Դե Գրաֆսհապում»: 1991 թվականին Փիթը դարձել է «ԹՈՓ Օսս» ակումբի գլխավոր մարզիչը, իսկ երկու տարի անց՝ 1993 թվականին, գլխավորել է Ալկմարի «ԱԶ» ակումբը։ Սխրեյվերսի գլխավորությամբ ակումբը հանդես է եկել Նիդերլանդների երկրորդ դիվիզիոնում։

1995 թվականի հունվարին Փիթը գլխավորեց «Զվոլե» ակումբը, նրա ղեկավարությամբ ակումբը առաջին մրցաշրջանում Նիդերլանդների երկրորդ դիվիզիոնում զբաղեցրեց 14-րդ տեղը, իսկ հաջորդում՝ 12-րդ տեղը։ 1996 թվականին Փիթը դարձավ Արուբայի «ՍՎ Դակոտա» ակումբի մարզիչներից մեկը, սակայն երկար չմնաց ակումբում և նույն թվականին դարձավ ՊՍՎ-ի դարպասապահների մարզիչ Էյնդհովենից։ «ՊՍՎ»-ում երկու տարի աշխատելուց հետո Փիթը 1998 թվականին դարձավ իր նախկին ՀՎԿ ակումբի գլխավոր մարզիչը։ Նույն թվականին Փիթը հեռացել է ակումբից և երկար ժամանակ եղել է առանց մարզչական աշխատանքի, ընդհուպ մինչև 2003 թվականը, երբ դարձել է «Աքիլես 1894» ակումբի գլխավոր մարզիչը:

2005 թվականի հուլիսին 5 շաբաթ շարունակ Փիթը Սաուդյան Արաբիայի հավաքականի դարպասապահների մարզիչն էր։ Նա նաև մարզել է Զիստա քաղաքի FZO ակումբը, որը հանդես է եկել Նիդերլանդների ստորին դիվիզիոններից մեկում:

## Ձեռքբերումներ
### Թիմային
**Նիդերլանդների հավաքական**
* Աշխարհի առաջնության արծաթե մեդալակիր (**2**)՝ 1974, 1978
* Եվրոպայի առաջնության բրոնզե մեդալակիր՝ 1976

**«Տվենտե»**
* Նիդերլանդների առաջնության արծաթե մեդալակիր՝ 1973/74
* Նիդերլանդների առաջնության բրոնզե մեդալակիր (**3**)՝ 1968/69, 1971/72, 1972/73

**«Այաքս»**
* Նիդերլանդների չեմպիոն (**5**)՝ 1976/77, 1987/79, 1979/80, 1981/82, 1982/83
* Նիդերլանդների առաջնության արծաթե մեդալակիր (**2**)՝ 1977/78, 1980/81
* Նիդերլանդների առաջնության բրոնզե մեդալակիր (**2**)՝ 1974/75, 1975/76
* Նիդերլանդների գավաթակիր՝ 1978/79, 1982/83
* Նիդերլանդների գավաթի եզրափակչի մասնակից (**3**)՝ 1977/78, 1979/80, 1980/81

### Անձնական
* Նիդերլանդական «Ոսկե խաղակոշիկի» դափնեկիր՝ 1983

## Ծանոթագրություններ

 
Կատեգորիա:Այաքսի ֆուտբոլիստներ
Կատեգորիա:Զվոլեի ֆուտբոլիստներ
Կատեգորիա:Հոլանդացի ֆուտբոլային մարզիչներ
Կատեգորիա:Հոլանդացի ֆուտբոլիստներ
Կատեգորիա:Նիդերլանդների հավաքականի ֆուտբոլիստներ
Կատեգորիա:Տղամարդկանց ֆուտբոլի դարպասապահներ
Կատեգորիա:Տվենտեի ֆուտբոլիստներ
Կատեգորիա:Ֆուտբոլային մարզիչներ այբբենական կարգով